recursal/SuperWikiNEXT-32B huggingface dataset:
Kulturbundin logo
**Kulttuuriliitto** (saks. **Kulturbund**, lyh. KB) oli Saksan demokraattisessa tasavallassa toiminut kulttuurijärjestö. Järjestö perustettiin kesäkuussa 1946 Neuvostoliiton miehityshallinnon käskystä nimellä *Kulturbund zur demokratischen Erneuerung Deutschlands* ("Kulttuuriliitto Saksan demokraattiseksi uudistamiseksi"). Alun alkaen kulttuuriliitto oli ilmeisesti tarkoitettu myös läntisillä miehitysvyöhykkeillä toimivaksi, puoluerajat ylittäväksi kulttuurijärjestöksi, jonka tarkoituksena oli tukea miehitetyn Saksan kulttuurielämän elvyttämistä ja ohjata sitä "demokraattiseen" ja "antifasistiseen" suuntaan. Käytännössä Kulttuuriliitto toimi kuitenkin vain DDR:n alueella. Jo vuonna 1947 järjestön jäsenyys sidottiin tiukemmin Sosialistisen yhtenäisyyspuolueen alaisuuteen. Puolueen jäseniä oli mukana Kulttuuriliiton kaikilla tasoilla, ja se huolehti Kulttuuriliiton poliittisista linjauksista. Liiton ensimmäisenä puheenjohtajana toimi DDR:n kansallislaulun sanoittaja ja maan myöhempi kulttuuriministeri Johannes R. Becher.

Verrattuna muihin DDR:ssä toimineisiin kansalaisjärjestöihin Kulttuuriliiton toiminta oli kuitenkin suhteellisen vapaata politiikasta. Sen jäsenille taattiin edes jossain määrin "taiteellista vapautta", eikä jäsenistön sitoutuminen liiton poliittisiin tavoitteisiin ollut kovin suurta. Suurin osa jäsenistöstä mielsi Kulttuuriliiton ensi sijassa yhteistoimintaelimeksi ja edunvalvojaksi, ei niinkään poliittiseksi toimintafoorumiksi.

Kulttuuriliitto oli mukana Kansallisessa rintamassa, ja se lähetti 22 edustajaa DDR:n parlamenttiin, Kansankamariin.

Kulturbundin kokous vuonna 1948.Vuonna 1985 Kulttuuriliitossa oli 260 000 jäsentä. Suurin osa heistä oli kulttuurista kiinnostuneita kansalaisia, harrastelijakirjoittajia, keräilijöitä ja paikallishistorian tutkijoita. Toisaalta mukana oli myös DDR:n kulttuurielämän eliitti. Esimerkiksi muistomerkkien suojelu ja paikallishistorian tallentaminen oli organisoitu Kulttuuriliiton kautta. 1980-luvun alussa Kulttuuriliiton toimintapiirit itsenäistyivät. Näin syntyivät Kulttuuriliiton esperantoyhdistys, kotiseutuyhdistys, valokuvausyhdistys ja kulttuuriympäristöyhdistys.

Saksojen yhdistymisen jälkeen Kulttuuriliitto jatkoi toimintaansa yhdistyspohjalta (Kulturbund e.V.).

Aiheesta muualla
----------------

* Kulttuuriliiton nykyiset sivut (saksaksi)
**Laiyuan** (kiin. 來遠) oli Kiinan Qing-dynastian Beiyangin laivaston Stettinissä Saksassa vuonna 1888 valmistunut Jingyuan-luokan panssariristeilijä. Alus upposi 5. helmikuuta 1895 Weihaiwein taistelussa.

Valmistus
---------

*Laiyuan* tilattiin Stettiner AG Vulcanilta Stettinistä Saksasta ja sen köli laskettiin 1. tammikuuta 1885. Alus laskettiin vesille 25. maaliskuuta 1887 ja se valmistui 1. tammikuuta 1888.

Palvelus
--------

*Laiyuanin* liitettiin sisaraluksensa *Jingyuanin* kanssa Kiinassa Beiyangin laivastoon. Alukset kuuluivat vuonna 1889 amiraali Ding Ruchangin osastoon, joka vieraili Vladivostokissa. Alku vuodesta 1894 alus vieraili *Dingyuanin* ja *Zhenyuanin* sekä sisaraluksensa kanssa Singaporessa, mutta osaston käskettiin palaamaan Weihaiweihin ensimmäisen Kiinan-Japanin sodan uhatessa.

Alus sisaraluksineen osallistui Jalujoen taisteluun 17. syyskuuta 1894, jossa se taisteli keisarillisen Japanin laivaston tykkivenettä *Akagia* vastaan. *Laiyuanin* kranaatit surmasivat japanilaisaluksen päällikön sekä kymmenen merimiestä, katkaisi maston, tuhosi komentosillan sekä teki ainakin kahdeksan reikää runkoon. Saman aikaisesti japanilaisaluksen kranaatit aiheuttivat hallitsemattoman tulipalon pakottaen *Laiyuanin* vetäytymään taistelusta. Alus joutui vielä japanilaisten nopean risteilijäosaston tuleen, mutta se selvisi siitä vain lievin lisävaurioin. *Laiyuen* pakeni muiden kiinalaisalusten mukana Lüshunkouhun korjattavaksi.

Korjausten ollessa edelleen kesken alus joutui vetäytymään Weihaiweihin Lüshunkoun taistelun päättyessä kiinalaisten tappioon. Weihaiwein taistelussa 5. helmikuuta alusta vastaan hyökkäsi kaksi japanilaista torpedovenettä, jolloin *Kotakan* laukaisema torpedo osui alukseen. *Laiyuan* kaatui vieden mukanaan 170 miehistönjäsentä.

Lähteet
-------

* Gardiner, Robert (toim.): *Conway's All the World's Fighting Ships 1860–1905*. Lontoo, Englanti: Conway Maritime Press, 2002. ISBN 0-85177-133-5. (englanniksi)
* Wrigth, Richard N. J.: The Peiyang and Nanyang Cruisers of the 1880s.  *Warship*, 1996, XX. vsk, s. 95-110. Lontoo, UK:  Conway Maritime Press. ISBN 0-85177-685-X.   (englanniksi)

### Viitteet

1. ↑  Wrigth, Richard N. J. s. 105

Jingyuan-luokan panssariristeilijät

|  |
| --- |
| *Jingyuan* - *Laiyuan* |
| Edeltäjä: ei – Seuraaja: *Pingyuan* |
**Pallalcesto Amatori Udine** oli italialainen koripalloseura Udinesta.

Historia
--------

Kaupungissa toimi aiemmin koripalloseura Associazione Pallacanestro Udinese, jonka kulta-aikaa oli ajanjakso vuodesta 1965 alkaen 1980-luvun lopulle. Seura kuitenkin lopetti toimintansa 1990-luvulla ja kaupunkiin perustettiin uusi seura Pallalcesto Amatori Udine, jonka presidenttinä toimi sama henkilö kuin aikaisemminkin.

Kaudeksi 2001–2002 uusi seura nousi Serie A:han ja sijoittui kahdenneksitoista. Parhaan sijoituksen runkosarjassa joukkue saavutti kaudella 2005–2006 oltuaan viides. Kauden 2008–2009 päätteeksi Udine putosi pääsarjasta. Seuran toiminta lakkautettiin kesällä 2011.

Lähteet
-------

1. ↑  Tomassoni, Fabrizio: Snaidero, signore del basket  28.2.2008. Rieti Sport. Viitattu 14.12.2009. (italiaksi)[vanhentunut linkki]
2. ↑  UN LUNGO CAMMINO ARANCIONE Pallalcesto Amatori Udine. Viitattu 14.12.2009. (italiaksi)
3. ↑  Campionati Professionistici. La comunicazione della ComTec  4.8.2011. fip.it. Viitattu 4.8.2011. (italiaksi)

Aiheesta muualla
----------------

* Virallinen kotisivu (italiaksi)
**Lajitteleva purkaminen** on käytöstä poistettavien rakenteiden purkamistapa, jossa rakenteet puretaan järjestelmällisesti ja jätteet lajitellaan sekä uusiokäytetään mahdollisimman pitkälle. Lajittelevan purkutyön tarkoituksena on siis saavuttaa mahdollisimman suuri hyötykäyttöaste ja näin pienentää purkujätteiden käsittelyn aiheuttamia ympäristövaikutuksia.

Lajittelevaa purkutekniikkaa käyttäessä työ vaiheistetaan seuraavasti:

1. Asbestin ja muiden ongelmajätteiden purku
2. Rakennuksen siivous irtojätteestä
3. Rakennuksen runkoon kuulumattoman materiaalin poisto
4. Rakennuksen rungon purku rakennusosittain ja materiaaleittain
5. Betonin ja terästen erottelu

Lajittelevan purkutekniikan taloudellisen ja aikataulullisen onnistumisen pohjana on huolellinen ennakkosuunnittelu. Ensimmäisenä kohteeseen tehdään asbesti- ja ongelmajätekartoitus. Tämän jälkeen purkujakeet inventoidaan ja selvitetään mitä rakennusosia on mahdollista käyttää uudelleen ja mistä voidaan valmistaa uusiomateriaalia.

Osa purettavasta materiaalista on jätettä, jolle täytyy selvittää loppusijoituspaikka. Jätteiden sijoituspaikkoja selvitettäessä tavoitteena voidaan pitää sijoituspaikkojen löytäminen mahdollisimman läheltä, jotta kuljetuskustannukset eivät nouse suuriksi.  
  

Purku-urakoitsijan suurimmaksi vastuuksi voidaan sanoa jätteiden lajittelua ja käsittelyä.

Katso myös
----------

* Romuttaminen

Aiheesta muualla
----------------

* Purkuohjelma - Theseus
* VEIKco Purkumiehet - Jätteiden Käsittely (Arkistoitu – Internet Archive)
*Tämä artikkeli kuvaa Venäjän keisarikunnan laivaston Diana-luokan panssarikansiristeilijää. Muita saman nimisiä aluksia on täsmennyssivulla.*

**Pallada** (ven. Варяг) oli Venäjän keisarikunnan laivaston Pallada-luokan panssarikansiristeilijä.

Valmistus
---------

Alus tilattiin Pietarista Amiraliteetin telakalta, missä köli laskettiin 1. joulukuuta 1895. Alus laskettiin vesille elokuussa 1899 ja valmistui 1902.

Palvelus
--------

Venäjän-Japanin sodan alkaessa alus oli Port Arthurissa. Siihen osui torpedo 8. helmikuuta 1904, mutta hiilivarastojen syttymisestä huolimatta alus ei vaurioitunut pahoin.

Elokuussa 1904 Keltaisenmeren taistelussa alukseen osui jälleen torpedo, mutta se kykeni palaamaan Port Arthuriin. Vauriot estivät sen osallistumisen läpimurtoyritykseen ja se jäi loukkuun. Aluksen tykit siirrettiin maihin linnakkeiden aseistukseksi samoin kuin suuri osa sen miehistöstä miehittämään linnakkeita. Alus upposi japanilaisen yhdentoista tuuman haupitsin kranaatin osuttua siihen 8. joulukuuta.

### Tsugaru

Sotatoimien päätyttyä japanilaiset nostivat aluksen ja hinasivat hylyn Japaniin, jossa se kunnostettiin. Alus liitettiin keisarillisen Japanin laivastoon nimellä *Tsugaru*. Se palveli koululaivana ja myöhemmin miinalaivana, kunnes alus poistettiin palveluksesta 1922. Alus upotettiin maalilaivana 1924.

Lähteet
-------

CommonsCommons
Wikimedia Commonsissa on kuvia tai muita tiedostoja aiheesta **Pallada (1899)**.
* Gardiner, Robert (toim.): *Conway's All the World's Fighting Ships 1860–1905*. Lontoo, Englanti: Conway Maritime Press, 2002. ISBN 0-85177-133-5. (englanniksi)

### Viitteet

1. ↑  Gardiner, Robert s. 194

*Pallada*-luokan risteilijät

|  |
| --- |
| *Pallada* - *Diana* - *Aurora* |
| Edeltäjä: *Svetlana* – Seuraaja: *Varjag* |
**Kustaa (Kusti) Kaukovaara**, sukunimi alk. *Ellman* (12. tammikuuta 1892 Hämeenlinna – 1961) oli suomalainen päätoimittaja.

Kaukovaara aloitti työuransa latojana ja siirtyi sitten vähitellen toimittajaksi. Hän oli Hämeenlinnassa ilmestyneen Hämeen Kansa-lehden päätoimittajana 1920–1929 ja 1933–1936. Kaukovaara oli välillä toimittajana Tampereella ja Pohjolan Työ-lehden päätoimittajana Oulussa 1938–1942 kunnes palasi Hämeenlinnaan vuonna 1945. Hän toimi viimeksi ennen eläkkeelle jäämistään Kansaneläkelaitoksen piiriasiamiehenä. 

Kaukovaara oli Hämeenlinnan kaupunginvaltuuston jäsenenä 1920–1936 ja kaupunginhallituksen jäsenenä 1930–1937. Hän osallistui myös Hämeenlinnan työväenyhdistyksen toimintaan keskittyen erityisesti nuorisotoimintaan.

Kusti Kaukovaara on haudattu Ahveniston hautausmaalle Hämeenlinnaan.

Teoksia
-------

* *Hämeenlinnan työväennäyttämö 25 vuotta taipaleella*. Hämeenlinnan työväennäyttämö, Hämeenlinna 1928
* *Osuusliike Häme r.l. 10 vuotta 1927-1936*. Osuusliike Häme, Hämeenlinna 1937
* *Hämeenlinnan kirjatyöntekijäin yhdistys 1899-1949 : 50-vuotishistoriikki*. Hämeenlinnan kirjatyöntekijäin yhdistys, Hämeenlinna 1949
* *Ammatillisista järjestötoimintaa : Hämeenlinnan ammatillinen paikallisjärjestö 1935-1955*. Hämeenlinnan ammatillinen paikallisjärjestö, Hämeenlinna 1956
* *Hämeenlinnan kirjatyöntekijäin yhdistys 1950-1959 : lisäys 50-vuotisjuhlahistoriikkiin 10-vuotistaipaleelta*. Hämeenlinnan kirjatyöntekijäin yhdistys, Hämeenlinna 1959

Lähteet
-------

1. 1 2 3 4  Ahveniston hautausmaan virtuaalipolku : Kaukovaara, Kustaa (Kusti)
*Tämä artikkeli kertoo Kuluttajamedia ry julkaisemasta lehdestä. E-Osuusliike julkaisi samannimistä lehteä vuosina 1957–1964.*

**Kuluttaja** on suomalainen aikakauslehti. Kuluttaja julkaisee puolueettomia, vertailevia testejä kuluttajamarkkinoilla tarjoilla olevista tuotteista ja palveluista, esimerkiksi kodinkoneista, elektroniikasta ja vakuutuksista.

Suurin osa testeistä tuotetaan kansainvälisenä yhteistyönä International Consumer Research and Testing -järjestön (ICRT) osakkaiden kanssa. Kaikki ICRT-yhteistyössä mukana olevat ovat kuluttajien etuja ajavia, puolueettomia järjestöjä tai muita organisaatioita. Jäsenet eivät saa olla riippuvaisia tuotteita valmistavista ja myyvistä yrityksistä tai poliittisista puolueista.

Kuluttaja myöntää testeissään menestyneille tuotteille ja palveluille Testivoittaja- ja Hyvä ostos -kunniamainintoja. Testivoittajalla on testin korkein kokonaispistemäärä, ja Hyvä ostos on hinta-laatusuhteeltaan testin paras tuote tai palvelu.

Testien lisäksi lehti julkaisee tietoa tavaroista, palveluista, ruuasta, hinnoista, kuluttajan oikeuksista, vastuullisesta kuluttamisesta ja markkinoiden ajankohtaisista ilmiöistä. Vakiopalstoja ovat Ratkaisuja riitoihin, Lukijoilta ja Musta lista. Ratkaisuja riitoihin -palstalla julkaistaan kuluttajariitalautakunnan ratkaisuja kuluttajien ja yritysten välisiin riitoihin. Musta lista -palstalla mainitut yritykset eivät ole noudattaneet kuluttajariitalautakunnan ratkaisusuositusta siitä, miten niiden pitää hyvittää virheensä kuluttajalle.

Lehteä on julkaissut vuoden 2014 alusta alkaen Kuluttajaliiton perustama yhdistys, joka on vuodesta 2021 toiminut nimellä Kuluttajamedia ry. Yhdistyksen hallituksen puheenjohtajana toimii Kuluttajaliiton pääsihteeri Juha Beurling-Pomoell ja varapuheenjohtajana Kuluttajaliiton kunniapuheenjohtaja Leena Simonen. Toimitusjohtajana toimii Mika Kesseli.

Vuonna 1967 Kuluttajaneuvosto perusti lehden, joka ilmestyi nimellä Kuluttajatietoa. Lehden ensimmäinen pääkirjoitus alkoi sanoilla: "Tiedon tarve on herännyt voimakkaana kuluttajien keskuudessa." Lehden nimi lyhennettiin Kuluttajaksi 1990-luvulla. Samaan aikaan lehti muuttui tilattavaksi.

Vuonna 2021 Kuluttaja-lehden tilaajamäärä on noin 22 000.*lähde?*

Julkaisijat
-----------

* Kuluttajaneuvosto 1967–1972
* Elinkeinohallitus 1972–1989
* Kuluttajavirasto I 1989–1998
* Kuluttajavirasto (nyk. Kilpailu- ja Kuluttajavirasto) 1998–2013
* Kuluttajamedia ry 2014–

Päätoimittajat
--------------

* Riitta Ritvala 1967–1991
* Maija Puomila 1991–1994
* Marita Wilska 1994–2011
* Marjatta Turunen 2011–2012
* Riitta Jalkanen 2013
* Mervi Itkonen 2014–2016
* Elina Ruhanen 2016–2019
* Ossi Jääskeläinen 2019–

Lähteet
-------

1. ↑  Testit *Kuluttaja.fi*. Viitattu 15.3.2022.
2. ↑  Mediatiedot *Kuluttaja.fi*. Viitattu 15.3.2022.
3. ↑  Teksti: Mervi Itkonen: Kuluttajan testimerkit: Näin tunnistat luotettavan ostoksen *Kuluttaja.fi*.  8.5.2015. Viitattu 15.3.2022.
4. ↑   Ratkaisuja riitoihin
5. ↑  Musta lista
6. ↑  YTJ - Yritys- ja yhteisötietojärjestelmä - Yrityshaku *tietopalvelu.ytj.fi*. Viitattu 14.1.2022.
7. ↑

Aiheesta muualla
----------------

* Kuluttaja-lehden verkkopalvelu
Flavignyn keskiaikainen kylä kukkulan laella.
**Flavigny-sur-Ozerain** on kunta itäisessä Ranskassa Burgundi-Franche-Comtén hallintoalueella Côte-d’Orin departementissa. Kunnan asukasluku vuonna 2014 oli 303. Pinta-alaltaan kunta on vajaat 28 neliökilometriä.

Kunta kuuluu departementissaan Montbardin kantoniin Montbardin arrondissementissa. Naapurikunnat ovat pohjoisessa Grésigny-Sainte-Reine, koillisessa Darcey, idässä Gissey-sous-Flavigny, kaakossa Hauteroche, etelässä La Roche-Vanneau, lounaassa Marigny-le-Cahouët, lännessä Poillenay ja Mussy-la-Fosse sekä luoteessa Alise-Sainte-Reine. Lähin suurempi kaupunki on Dijon noin 60 kilometriä kaakkoon.

Kallioisen kukkulan laella sijaitseva Flavigny-sur-Ozerainin keskiaikainen kylä on hyväksytty kauneimpien ranskalaiskylien järjestön *Les Plus Beaux Villages de France* jäseneksi. Kylä tunnetaan benediktiiniläisluostarista Abbaye Saint-Joseph de Clairval sekä *Anise of Flavigny* -anismakeisistaan.

Lähteet
-------

1. ↑  List of The Most Beautiful Villages of France (Arkistoitu – Internet Archive), Les plus beaux villages de France. Viitattu 5.7.2017.

Aiheesta muualla
----------------

* Kuvia tai muita tiedostoja aiheesta **Flavigny-sur-Ozerain** Wikimedia Commonsissa

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: fr:Flavigny-sur-Ozerain
**Palladiumasetaatti** ((CH3COO)2Pd) on palladium- ja asetaatti-ionien muodostama ioniyhdiste. Yhdistettä käytetään hyvin yleisesti katalyyttinä useissa reaktioissa orgaanisen kemian synteeseissä ja muiden palladiumyhdisteiden valmistamiseen.

Ominaisuudet valmistus ja käyttö
--------------------------------

Palladiumasetaattitrimeerin rakenne
Huoneenlämpötilassa palladiumasetaatti on oranssinruskeaa kiteistä ainetta. Kiinteässä olomuodossa sen rakenne on trimeeri ja vastaa kaavaa (CH3COO)6Pd3. Yhdiste on veteen liukenematonta, mutta se liukenee useisiin orgaanisiin liuottimiin esimerkiksi kloroformiin, asetonitriiliin, asetoniin ja dietyylieetteriin. Liuoksessa yhdiste esiintyy useissa eri muodoissa, todennäköisimmin polymeereinä. Palladiumasetaatti voidaan pelkistää kuumentamalla tai valokemiallisesti, jolloin muodostuu palladiumnanopartikkeleita.

Palladiumasetaattia valmistetaan teollisuudessa tyypillisimmin Geoffrey Wilkinsonin ryhmineen kehittämällä menetelmällä. Siinä hienojakoinen palladiummetalli eli niin kutsuttu palladiumsieni liuotetaan typpihapon ja etikkahapon seokseen. Kuuma typpihappo hapettaa palladiummetallin ja etikkahappo muodostaa asetaatti-ioneja. Palladiumia käytetään yleensä ylimäärin. Tuote puhdistetaan kiteyttämällä, mutta joukossa voi silti olla hieman palladiumnitriittoasetaattia, jolla ei useimpiin reaktioihin olle kuitenkaan katalyyttistä tehoa heikentävää vaikutusta. Hyvin puhdasta palladiumasetaattia voidaan valmistaa palladiumpivalaatista ja etikkahaposta.

Pd + 2 HNO3 + 2 CH3COOH → (CH3COO)2Pd) + 2 NO2 + 2 H2O
Palladiumasetaatti on yksi runsaimmin käytetyistä palladiumyhdisteistä. Sitä käytetään katalyyttinä esimerkiksi lääkeaineiden ja maatalouskemikaalien valmistuksessa useita tonneja vuosittain. Palladiumasetaatti katalysoi useita orgaanisia reaktioita kuten alkeenien hapetuksia karbonyyliyhdisteiksi, kytkentäreaktioita kuten Heck-reaktioita, vinylointeja, aminointeja, toisiintumisia ja hiilen ja vedyn välisen sidoksen aktivointeja. Siitä valmistetaan myös muita palladiumkatalyyttejä.

Lähteet
-------

1. 1 2 3 4  André B. Charette: *Handbook of reagents for organic synthesis: Reagents for Heteroarene Synthesis*, s. 415-425. John Wiley and Sons, 2017. ISBN 978-1-119-95229-9. Kirja Googlen teoshaussa (viitattu 17.1.2020). (englanniksi)
2. ↑  Perry, Dale L.: *Handbook of Inorganic Compounds*, s. 305. 2. painos. CRC Press, 2016. ISBN 9781439814628. Kirja Googlen teoshaussa (viitattu 17.1.2020). (englanniksi)
3. 1 2 3  Vladimir I. Bakhmutov, John F. Berry, F. Albert Cotton, Sergey Ibragimov & Carlos A. Murillo: Non-trivial behavior of palladium(II) acetate.  *Dalton Transactions*, 2005, nro 11, s. 1989–1992.  (englanniksi)
4. 1 2 3 4  William A. Carole & Thomas J. Colacot: Understanding Palladium Acetate from a User Perspective.  *Chemistry: A European Journal*, 2016, 22. vsk, nro 23, s. 7686-7695. Artikkelin verkkoversio. Viitattu 17.1.2020.  (englanniksi)
Jan Krenz
**Jan Krenz** (14. heinäkuuta 1926 Włocławek – 15. syyskuuta 2020) oli puolalainen kapellimestari ja säveltäjä.

Krenz opiskeli natsien miehittämässä Puolassa pianonsoittoa Zbigniew Drzewieckin ja sävellystä Kazimierz Sikorskin johdolla. Vuosina 1945–1947 hän opiskeli Kazimierz Wilkomirskin luokalla orkesterinjohtoa ja Kazimierz Sikorskin johdolla sävellystä Łódźin musiikkiakatemiassa. Krenz teki debyyttinsä kapellimestarina Łódźissa vuonna 1946 ja johti Poznańin filharmonikkoja vuosina 1947–1949. Vuonna 1949 Krenz aloitti työskentelyn Puolan kansallisessa radiosinfoniaorkesterissa Grzegorz Fitelbergin kanssa. Fitelbergin kuoltua vuonna 1953 Krenzistä tuli orkesterin pääkapellimestari, jona hän toimi vuoteen 1968. Vuosina 1968–1973 Krenz oli Varsovan suurteatterin taiteellinen johtaja ja johti samanaikaisesti eri orkestereita useissa maissa. Vuosina 1979–1982 hän toimi Bonnin yleismusiikkijohtajana, jonka toimenkuvaan kuului Bonnin Beethoven-orkesterin johtaminen Beethovenhallessa. Vuosina 1983–1985 Krenz oli Alankomaiden radion palveluksessa Hilversumissa. 2000-luvulla hän jatkoi uraansa työskentelemällä vuosina 2005–2008 Krakovan filharmonisen orkesterin taiteellisena johtajana.

Krenz osallistui säännöllisesti Varsovan syksy -nykymusiikkifestivaaliin ja sai kahdesti Orpheus-palkinnon (1969, 1974). Hän sai monia muitakin palkintoja ja tunnustuksia, kuten kultaisen ansioristin (1952), toisen (1955) ja ensimmäisen (1972) asteen valtionpalkinnot, Katowicen kaupungin musiikkipalkinnon (1957), Puolan säveltäjäliiton palkinnon (1968, 1996) ja Polonia Restituta -ritarikunnan komentajanristin.

Säveltäjänä Krenz oli Tadeusz Bairdin ja Kazimierz Serockin mukana perustamassa "Group 49" -liikettä. Hänen ensimmäinen esitetty teoksensa oli toisen maailmansodan aikana kantaesityksen saanut jousikvartetto. Krenz on säveltänyt kamari-, vokaali- ja orkesterimusiikin ohella musiikkia elokuviin, kuten Andrzej Wajdan *Kanaliin – kirottujen tiehen* ja Andrzej Munkin *Eroicaan*.

Lähteet
-------

1. 1 2 3  Jan Krenz Culture.pl
2. ↑  Prominent Polish conductor Jan Krenz dies at 94 Polskie Radio
3. ↑  Nie żyje dyrygent i kompozytor Jan Krenz Dzieje
4. ↑  Jan Krenz PWM Edition


|  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Norja
* Ranska
* BnF data
* Katalonia
* Saksa
* Israel
* Belgia
* Yhdysvallat
* Latvia
* Tšekki
* Alankomaat
* Puola

 |
|  |
| Tieteilijät | 
* CiNii

 |
|  |
| Taiteenala | 
* MusicBrainz

 |
|  |
| Henkilöt | 
* Deutsche Biographie

 |
|  |
| Muut | 
* IdRef

 |

 |
Tampere Maratonin lähtö ja maali sijaitsevat Ratinan stadionilla.
Ratinanrannan rantapromenadilla juostaan kunkin 10,5 km:n pituisen kierroksen alussa (kuvassa eteenpäin) ja loppuvaiheessa (vastakkaiseen suuntaan).
**Tampere Maraton** on Ratinan, Hatanpään ja Härmälän alueilla Pyhäjärven rannassa Tampereella järjestettävä juoksutapahtuma. Ennen vuotta 2014 juoksu tunnettiin nimellä *Varala Maraton*. Nykymuodossaan Tampere Maraton on järjestetty vuodesta 2014. Ajankohta on ollut elokuun loppu ja osallistujamäärä n. 1000. Juoksumatkoina ovat maratonin lisäksi puolimaraton, 10 km, maratonviesti 4-henkisille joukkueille sekä minimaraton lapsille. Tapahtuman järjestäjä on *Tampereen Maratonklubi* (entinen *Varalan Maratonklubi*). Seura järjestää myös maratonkoulutusta, yhteislenkkejä ja säännöllisiä kuukausimaratoneja.

Tampere Maratonin edeltäjä *Varala Maraton* oli vuosittain Tampereella 2009-2013 järjestetty juoksutapahtuma. Tapahtuman järjestäjinä toimivat Varalan Maratonklubi ja Varalan Urheiluopisto. Vuonna 2009 Varala Maraton juhlisti urheiluopiston 100-vuotista historiaa. Vuosina 2010-2013 reitti kiersi Pispalan ja Tahmelan maastossa paljolti Pyhäjärven rannan tuntumassa. Osallistujamäärä oli yleensä noin 500.

Tampere Maratonin reitti kulkee usean kilometrin osalta Pyhäjärven rannassa viehättävällä puistoalueella ohittaen Hatanpään kartanon päärakennuksen ja Hatanpään arboretumin.

Lähteet
-------

1. ↑  Tampere Maraton / Etusivu *tamperemaraton.fi*.  Arkistoitu 16.8.2014. Viitattu 31.8.2014.

Aiheesta muualla
----------------

* www.tamperemaraton.fi
* Tampereen maratonklubi
Flatwoodsin hirviö suhteessa ihmiseen 
**Flatwoodsin hirviö**, tunnettu myös **Braxtonin piirikunnan hirviönä**, on väitetty tapahtuma, joka tapahtui 12. syyskuuta 1952 Flatwoodsissa Länsi-Virginian osavaltiossa Yhdysvalloissa.

Tapauksen kuvaus
----------------

Tuona iltapäivänä sheriffi Robert Carr ja varasheriffi Burnell Long kutsuttiin tutkimaan palavaa esinettä, jonka nähtiin putoavan taivaalta maahan Flatwoodsissa Elk Riverin lähellä.

Myöhemmin, hämäränkoitossa, neljä jalkapalloa pelaamassa ollutta poikaa näkivät jonkin laskeutuvan Bailey Fisherin talon lähistöllä olevalle kukkulalle. Matkalla kukkulalle poikien seuraan liittyi Kathleen Mayn kaksi poikaa.

Paikan päällä pojat väittivät nähneensä sihisevän, hohtavan noin kolme metriä halkaisijaltaan olevan esineen. Sen vieressä he näkivät leijuvan olennon, jolla oli kirkkaat punaiset kasvot, "pataässän muotoinen pää" ja kirkkaanvihreä vaatetus, joka roikkui laskoksilla vyötäröltä. Olento vaikutti leijuvan hypäyksittäin lapsia kohti. Lapset lähtivät juoksemaan kukkulalta alas Mayn kotiin, josta he soittivat sheriffin toimistoon. Tutkimuksien lopputuloksena pääteltiin, että lapset olivat nähneet meteorin, ja jonkin eläimen, esimerkiksi pesukarhun tai pöllön, silmät olivat pelästyttäneet heidät.

Julkisuus
---------

Hirviöstä tehdyt ja useissa sanomalehdissä ja kirjoissa julkaistut piirrokset kuuluvat tunnetuimpiin ja pelottavimpiin kuvauksiin avaruusolennoista. Tämän kuvan oli piirtänyt *We the People* -tv-ohjelman piirtäjä Mayn kuvauksen perusteella.

Frank Feschinon kirja
---------------------

The Braxton County Monster -kirjan kansi
Vaikka tapaus kuuluu ufologian tunnetuimpiin, ei sen yhteydessä ole vuosikymmeniin juuri tapahtunut edistystä. Tästä innostuneena yhdysvaltalainen Frank Feschino Jr. julkaisi vuonna 2004 352-sivuisen kirjan *The Braxton County Monster: The Cover-Up of the Flatwoods Monster Revealed* (2004), joka väittää kertovansa koko totuuden tapauksesta.

Feschino myös arvelee, että Itä-Timorissa olevissa toteemipaaluissa on kuvattu sama olento kuin jonka May ja lapset näkivät vuonna 1952.

Lähteet
-------

1. ↑  Joe Nickell: Investigative Files: The Flatwoods UFO Monster.  *Sceptical Inquirer*, 2000, nro 11. Artikkelin verkkoversio.  (Arkistoitu – Internet Archive)
2. ↑  Flatwoods Monster Frank Feschino, Jr.. Viitattu 20.3.2007. (englanniksi)
3. ↑  Frank Feschino, Jr.: *The Braxton County Monster: The Cover-Up of the Flatwoods Monster Revealed*. The West Virginia Book Company, 2004.

Aiheesta muualla
----------------

* Tapauksesta kertovan kirjan "The Braxton County Monster" kotisivu
**John Campbell** (19. helmikuuta 1870 – 1906) oli skotlantilainen jalkapalloilija, pelipaikaltaan hyökkääjä.

Campbell pelasi suurimman osan urastaan Sunderlandissa. Hänen ensimmäisen ottelunsa seurassa oli FA Cupin ottelu Blackburnia vastaan 1890. Campbell oli erinomainen maalintekijä. Heti ensimmäisellä kaudellaan hän teki sarjassa 16 maalia Sunderlandin sijoittuessa seitsemänneksi. Sunderland voitti mestaruuden 1892, 1893 ja 1895, ja Campbell oli sarjan paras maalintekijä jokaisella mestaruuskausista. Vuonna 1897 Campbell siirtyi heikosti menneen kauden jälkeen 2. divisioonan Newcastle Unitediin ja oli mukana nostamassa tätä pääsarjatasolle. Hän sai potkut seurasta rikottuaan sen sääntöjä.

Campbell on yksi Sunderlandin historian parhaista hyökkääjistä. Hän teki 150 maalia pelaamassaan 215 ottelussa (liigassa 133 maalia 186 ottelussa) ja vain kolme pelaajaa on pystynyt voittamaan liigan maalikuninkuuden häntä useammin.

Campbellin veli, Robert Campbell, toimi Sunderlandin sihteerinä ja sittemmin valmentajana Johnin pelatessa Sunderlandissa. Campbell kuoli vain 36-vuotiaana 1906.

Saavutukset
-----------

* Englannin 1. divisioonan mestaruus: 1891–1892, 1892–1893, 1894–1895
* Englannin 1. divisioonan maalikuninkuus: 1891–1892, 1892–1893, 1894–1895

Lähteet
-------

1. 1 2 3  Callaghan, Richard: Sunderland’s First Great Centre Forward  20.6.2016. Roker Report. Viitattu 9.10.2019. (englanniksi)
2. ↑  John Campbell The Stat Cat. Viitattu 9.10.2019. (englanniksi)
3. ↑  Sunderland AFC: Club History, Part Two: The Talented Team bleacherreport.com. Viitattu 10.10.2019. (englanniksi)
Marcel Fabre vuonna 1910.
**Marcel Fabre** (oikealta nimeltään *Marcel Fernández Peréz*, 1886–1929 Los Angeles) oli espanjalaissyntyinen näyttelijä ja elokuvaohjaaja.

Sirkusklovnina toimineen Fabren elokuvaura alkoi Ranskassa Pathén ja Éclairin komedioissa. Vuonna 1910 hän siirtyi Ambrosio Filmille Torinoon. Siellä hän teki 150 komediaa, joiden päähenkilönä toimi Robinet-niminen hahmo. Cinesin Tontolinin ja Itala Filmin Cretinettin kanssa kilpaillut Robinet oli pitkä ja kömpelö vapaa-ajattelija, joka usein joutui villeihin ja tuhoisiin takaa-ajoihin. Hänen kumppaninaan toimi Nilde Baracchin esittämä Robinette.

Vuonna 1913 Fabre ohjasi Ambrosiolle Albert Robidan romaaniin perustuvan seikkailuelokuvan *Le avventure straordinarissime di Saturnino Farandola* ja seuraavana vuonna futuristishenkisen *Amor pedestren*. Myöhemmin Fabre muutti Yhdysvaltoihin, jossa hän jatkoi komedioiden tekemistä ja ohjasi Pete Morrisonin kanssa myös muutaman westernin. Menetettyään jalkansa työtapaturmassa Fabre työskenteli Universalin käsikirjoittajana.

Elokuvia
--------

* *Robinettin automobiili*, 1911
* *Le avventure straordinarissime di Saturnino Farandola*, 1913
* *Amor pedestre*, 1914

Lähteet
-------

1. ↑  Abel, Richard (ed.): *Encyclopedia of Early Cinema*, s. 210, 322. Abingdon: Routledge, 2005. ISBN 0-415-23440-9.
2. ↑  Solomon, Matthew (ed.): *Fantastic Voyages of the Cinematic Imagination: Méliès’s Trip to the Moon*, s. 194–195. Albany: State University of New York Press, 2011. ISBN 978-1-4384-3581-7.

Aiheesta muualla
----------------

* Internet Movie Database: Marcel Fabre (englanniksi)

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Ranska
	+ 2
	+ 3
	+ 4
* BnF data
	+ 2
	+ 3
	+ 4
* Saksa
* Yhdysvallat

 |
|  |
| Henkilöt | 
* Elonet

 |
|  |
| Muut | 
* IdRef

 |

 |
**Marcel Lomnický** (s. 6. heinäkuuta 1987 Nitra, Tšekkoslovakia) on slovakialainen moukarinheittäjä. 180 senttimetriä pitkä ja 90 kilogrammaa painava Lomnický edustaa yhdysvaltalaisen Virginian teknillisen yliopiston yleisurheilujoukkuetta.

Lomnický sijoittui viidenneksi Rio de Janeiron olympialaisissa 2016. Vuosien 2012 kesäolympialaisissa Lontoossa ja 2021 Tokiossa hän jäi karsintaan. Hän on osallistunut viidesti MM-kilpailuihin, vuosina 2011, 2013, 2015, 2017 ja 2019 parhaana tuloksenaan Moskovan 2013 ja Pekingin 2015 kilpailuiden kahdeksas sija. EM-kilpailuissa Lomnický on ollut mukana vuosina 2010, 2012, 2014, 2016 ja 2018, parhaina sijoituksinaan vuoden 2016 kisojen viides ja 2014 seitsemäs tila. Vuoden 2015 Euroopan kisoissa Bakussa (Euroopan joukkuemestaruuskilpailujen kolmosliiga) Lomnický voitti moukarinheiton. Hänellä on myös kaksi hopeaa kesäuniversiadeista vuosilta 2011 ja 2013.

Ennätykset
----------

* 79,19 m (Trnava 2021)

Lähteet
-------

1. ↑
2. ↑  Marcel Lomnický *Olympedia*.  (englanniksi)
3. ↑  Marcel Lomnický Kansainvälinen yleisurheiluliitto.  (englanniksi)
4. ↑  Marcel Lomnický Tilastopaja (vaatii kirjautumisen, maksullinen palvelu).  (englanniksi)


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* World Athletics
* Tilastopaja 🔒

 |

 |
**Passé composé** (yhdistetty perfekti) on ranskan kielessä käytettävä aikamuoto, joka suomennetaan tilanteen mukaan imperfektillä tai perfektillä.

Passé composé on liittomuoto. Se muodostetaan apuverbin, yleensä *avoir*-verbin preesensmuodoista ja pääverbin partisiipista. Muutamien verbien yhteydessä, etenkin määräsuuntaista liikettä tai olotilan muutosta tarkoittavilla verbeillä sekä kaikilla refleksiiviverbeillä, kuitenkin käytetään *avoir*-verbin asemasta apuverbiä *être*.

Useimmilla verbeillä partisiipit ja sen mukaisesti passé composé muodostetaan seuraavien mallien mukaisesti. Näistä on kuitenkin poikkeuksia, sillä ranskassa on paljon myös epäsäännöllisesti taipuvia verbejä. Esimerkiksi *être*-verbin (olla) partisiippi on "été", ja avoir-verbin (omistaa, olla jollakulla) partisiippi "eu".

1. luokka, -*er*-päätteiset verbit, -er → -é
--------------------------------------------

* J'ai parlé
* Tu as parlé
* Il/elle a parlé

* Nous avons parlé
* Vous avez parlé
* Ils/elles ont parlé

2. luokka, -*ir*-päätteiset verbit, -ir → -i
--------------------------------------------

* J'ai fini
* Tu as fini
* Il/elle a fini

* Nous avons fini
* Vous avez fini
* Ils/Elles ont fini

3. luokka, -*re*-päätteiset verbit, -re → -u
--------------------------------------------

* J'ai vendu
* Tu as vendu
* Il/elle a vendu

* Nous avons vendu
* Vous avez vendu
* Ils/elles ont vendu
**Johannes (Jan, Jean) Kyntzell** (10. joulukuuta 1769 Kokkola – 6. huhtikuuta 1827 Tukholma) oli suomalainen kauppias, yrittäjä ja laivanvarustaja, joka sai kauppaneuvoksen arvonimen.

Kyntzellin vanhemmat olivat kauppias Anders Kyntzell vanhempi, aiemmin Häggman, ja Maria Snellman ja puolisot 1791–1800 Rachel Sophia Rahm, 1802–1814 Anna Christina Leverin ja vuodesta 1821 Lovisa Ulrika Starck. Kauppaneuvos Anders Kyntzell oli hänen veljensä. Jan Kyntzell oli ensin kauppa-apulainen ja kirjanpitäjä isänsä liikkeessä Kokkolassa ja piti siellä sitten omaa kauppaliikettä 1793–1810. Tukkukauppias Tukholmassa hän oli vuodesta 1810. Kyntzell omisti aluksia, oli tupakkatehtaan osakas Kokkolassa vuodesta 1793 ja samasta vuodesta pikitehtaan osakas Kalajoella, samoin kuin laivaveistämön omistaja Kokkolassa vuodesta 1796. Kaikkiaan Kyntzell omisti yksin tai muiden kanssa ennen vuotta 1810 yhdeksän alusta. Kauppaneuvoksen arvonimen hän sai 1812, jolloin hän oli jo muuttanut Tukholmaan.

Lähteet
-------

1. 1 2  Jan Kyntzell *Biografiasampo*. Viitattu 4.7.2022.
**John Campbell** (12. syyskuuta 1871 – 2. joulukuuta 1947) oli skotlantilainen jalkapalloilija, pelipaikaltaan hyökkääjä.

Campbell ura alkoi Celticissä 1890. Hän edusti seuraa viisi vuotta ja voitti Skotlannin cupin 1882 ja mestaruuden 1893 ja 1894. Kesällä 1895 Campbell siirtyi Englannin liigan Aston Villaan. Aston Villa voitti mestaruuden 1896 ja 1897 Campbellin ollessa sarjan paras maalintekijä ensimmäisellä mestaruuskaudella. Elokuussa 1897 Campbell päätti palata takaisin Skotlantiin Celticiin, jossa hän voitti mestaruuden 1898. Vuonna 1903 Campbell siirtyi Third Lanarkiin, jossa hän voitti jälleen Skotlannin mestaruuden 1904. Campbellin ura päättyi 1906. Hän teki uransa aikana 141 maalia 264 ottelussa Skotlannin ja Englannin pääsarjoissa.

Campbell edusti Skotlantia 13 maaottelussa, joissa hän teki viisi maalia.

Campbell kuoli Skotlannissa joulukuussa 1947.

Lähteet
-------

1. 1 2  Johnny Campbell Spartacus Educational. Viitattu 10.10.2019. (englanniksi)
2. ↑  Scotland - List of Champions RSSSF. Viitattu 10.10.2019. (englanniksi)
3. ↑  John Campbell Skotlannin jalkapalloliitto. Viitattu 10.10.2019. (englanniksi)
**John Caesar**, myös **Black Caesar**, (1763 Madagaskar – 15. helmikuuta 1796 Strathfield, Australia) oli afrikkalaista alkuperää oleva rikollinen ja ensimmäinen australialainen bushranger.

Elämäkerta
----------

Caesar työskenteli vuonna 1786 palvelijana St Paulin seurakunnassa Deptfordissa, Englannissa. 13. maaliskuuta samana vuonna hän jäi kiinni varkaudesta, varastettuaan 12£ eräästä asunnosta. Hänet tuomittiin 7 vuodeksi vankeuteen Australian rangaistussiirtolassa. Hänet laivattiin 6. tammikuuta 1787, ja laiva saavutti määränpäänsä Botany Bayn 19. tammikuuta 1788.

29. huhtikuuta 1789 Caesar jäi uudemman kerran kiinni varkaudesta, jonka seurauksena oikeus tuomitsi hänet elinikäiseen elämään Australiassa. Neljätoista päivää tuomion jälkeen hän varasti itselleen aseistusta ja pakeni erämaahan. Kesäkuun kuudentena Caesar jäi kuitenkin kiinni, jonka jälkeen hänet kuljetettiin raudoissa Garden Islandille.

22. joulukuuta Caesar, joka nyt sai työskennellä ilman rautoja, karkasi saarelta varastaen kanootin sekä aseen. Ryöstelemällä uudisasukkaita ja aboriginaaleja elämä osoittautui kuitenkin hankalaksi, ja Caesar palasi rangaistussiirtolaan 31. tammikuuta 1790, aboriginaalien keihäiden haavoittamana. Maaliskuun 4. 1790 Caesar lähetettiin Norfolkinsaarelle, jossa hän sai joitakin vapauksia. Tammikuussa 1792 hänelle annettiin eekkeri maata viljelykäyttöön, ja hänet määrättiin työskentelemään kolmena päivänä viikossa. Caesar sai lapsen 4. maaliskuuta 1972 yhdessä rangaistussiirtolassa rangaistusta kärsivän Anne Powerin kanssa. Vuonna 1793 Caesar kuitenkin siirtyi Port Jacksoniin, jättäen taakseen lapsensa ja tämän äidin.

1795 Botany Bayssa hän joutui joukkionsa kanssa Pemulwuyn johtamien aboriginaalien hyökkäyksen kohteeksi, jota seuranneessa taistelussa Caesar haavoitti aboriginaalijohtajaa. Joulukuussa 1795 Caesar pakeni viimeisen kerran, johtaen joukon kulkureita Port Jacksonin alueelle. Hänen päästään luvattiin viiden gallonan viinapalkkio 29. tammikuuta 1796. Caesarin elämä päättyi 15. helmikuuta 1796, kun John Wimbow ampui hänet Libery Plainseilla, Strathfieldin alueella.

Lähteet
-------

1. ↑  Early Australian bushrangers australia.gov.au. Viitattu 18.4.2016. (englanniksi)
2. 1 2 3 4  Caesar, John Black Australian Dictionary of Biography. Viitattu 18.4.2016. (englanniksi)
3. 1 2  Negro Convicts in Australia convictcreations.com.  Arkistoitu 17.5.2016. Viitattu 18.4.2016. (englanniksi)


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* Australia
* Trove

 |

 |
2011 Rolex Sports Car
**Jan Magnussen** (s. 4. heinäkuuta 1973 Roskilde, Tanska), on tanskalainen kilpa-autoilija. Hän osallistui 25 Formula 1 -osakilpailuun vuosina 1995–1998 ja keräsi yhden MM-pisteen. Hän on Tom Belsøn, Nicolas Kiesan ja poikansa Kevin Magnussenin lisäksi ainoa tanskalainen, joka on osallistunut Formula 1 -sarjaan. 

Magnussen hallitsi Britannian Formula 3 -sarjaa vuonna 1994, ja palkattiin McLarenin testikuljettajaksi vuonna 1995. Hänestä tuli Tanskan toinen F1-kilpakuljettaja, kun hän pääsi tuuraamaan umpisuolileikkaukseen joutunutta Mika Häkkistä Tyynenmeren GP:ssä samalla kaudella. Tuloksena oli kymmenes sija.

Kaudet 1997–1998 Magnussen ajoi Stewart-tallissa brasilialaisen Rubens Barrichellon parina ja sai heikon menestyksensä vuoksi potkut kesken jälkimmäisen kauden. Kohtalon ivaa oli, että hän saalisti ainoan pistesijansa, kuudennen tilan, viimeisessä kisassaan Kanadan GP:ssä kesäkuussa 1998. Magnussenin tilalle Stewartille palkattiin hollantilainen Jos Verstappen.

Magnussen kertoi vuonna 2001 julkisuudessa neuvottelevansa paluusta F1-sarjaan, mutta neuvottelut eivät johtaneet tuloksiin. Magnussen ei paljastanut, mikä talli oli neuvottelukumppanina.

F1-uransa jälkeen Magnussen on jatkanut uraansa kilpakuljettajana eri sarjoissa, kuten Yhdysvaltain CART-sarjassa ja urheiluautokisoissa, joissa hän on menestynyt huomattavasti paremmin kuin F1:ssä. Hän kuului Le Mansin 24 tunnin ajon voittajatiimeihin sekä 2004 että 2005. Kaudella 2008 Magnussen osallistui American Le Mans Series -sarjaan. Vuonna 2021 hän osallistui Le Mansin 24 tunnin ajoon, missä hän ajoi Kevin-poikansa ja Anders Fjordbachin kanssa Orecan valmistamalla autolla kokonaistuloksissa sijalle 29.

Formula 1 -tulokset
-------------------

**Lihavointi** tarkoittaa paalupaikkaa, *kursivointi* kilpailun nopeinta kierrosta. Muut selitteet löytyvät täältä.


| Kausi | Talli | 1 | 2 | 3 | 4 | 5 | 6 | 7 | 8 | 9 | 10 | 11 | 12 | 13 | 14 | 15 | 16 | 17 | Pisteet | Sijoitus |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 1995 | McLaren | BRA  | ARG  | SMR  | ESP  | MON  | CAN  | FRA  | GBR  | GER  | HUN  | BEL  | ITA  | POR  | EUR  | PFC10 | JPN  | AUS  | 0 | 30. |
| 1997 | Stewart | AUSKesk. | BRADNS | ARG10† | SMRKesk. | MON7 | ESP13 | CANKesk. | FRAKesk. | GBRKesk. | GERKesk. | HUNKesk. | BEL12 | ITAKesk. | AUTKesk. | LUXKesk. | JPNKesk. | EUR9 | 0 | 20. |
| 1998 | Stewart | AUSKesk. | BRA10 | ARGKesk. | SMRKesk. | ESP12 | MONKesk. | CAN6 | FRA  | GBR  | AUT  | GER  | HUN  | BEL  | ITA  | LUX  | JPN  |  | 1 | 17. |

Muuta
-----

Janin poika Kevin Magnussen on myös kilpa-autoilija.

Lähteet
-------

1. ↑
2. ↑  Le Mans 2021 24 Hours of Le Mans *Results*. Motorsport.com. Viitattu 23.1.2022. (englanniksi)

Aiheesta muualla
----------------

* Virallinen sivusto (Arkistoitu – Internet Archive) (englanniksi)
* GrandPrix.com: Magnussen (englanniksi)

TanskaTanskalaiset Formula 1 -kuljettajat

* Tom Belsø
* Jac Nelleman
* Jan Magnussen
* Nicolas Kiesa
* Kevin Magnussen
**Kustantaja Laaksonen** on helsinkiläinen kirjankustantamo, joka on erikoistunut liikennevälineisiin ja ajoneuvoihin sekä kaupunkikulttuuriin liittyvään lähihistoriaan. 

Helsingin Oulunkylässä toimivan tieto- ja kuvakirjakustantamon perustivat Eero ja Maarit Laaksonen vuonna 2007. Ennen sitä Eero Laaksonen teki pitkän uran kustannusalalla. Ensimmäiset omat kustannustuotteet olivat rautatiekalustoaiheisia seinäkalentereita 1990-luvun alussa, joita julkaistaan yhä vuosittain. Ensimmäiset kuvateoksensa Laaksonen kustansi vuosituhannen vaihteen paikkeilla.

Liikennevälineitä ja työkoneita kuvaavien teosten lisäksi Kustantaja Laaksonen on julkaissut muun muassa arkkitehtuurin historiaa, kaupunkikulttuuria ja sotahistoriaa käsitteleviä tietoteoksia. Vuoden 2017 alussa kustannettuja nimikkeitä oli noin 70.

Lähteet
-------

1. ↑  Kustantaja Laaksonen *Taloussanomien yrityshaku*. Viitattu 24.10.2017.
2. 1 2  Hari, Mauno: Kirjankustannusta Oulunkylässä *Oulunkyläinen – Pohjoiset esikaupungit -lehti*.  30.1.2017. Viitattu 24.10.2017.
Calipari vuonna 2014
**John Vincent Calipari** (s. 10. helmikuuta 1959 Moon Township, Pennsylvania) on yhdysvaltalainen koripallovalmentaja. Hän on vuodesta 2009 lähtien toiminut Kentuckyn yliopiston koripallojoukkueen päävalmentajana. Calipari valittiin Basketball Hall of Fameen vuonna 2015.

Caliparin ensimmäinen päävalmentajan pesti oli Massachusettsin yliopistossa, jossa hän toimi vuosina 1988–1996. Viimeisenä vuotenaan hänet nimitettiin useilla tahoilla vuoden yliopistokoripallovalmentajaksi. Vuosina 1996–1999 Calipari toimi NBA-liigan New Jersey Netsin päävalmentajana.

Vuosina 2000–2009 Calipari oli menestyksekkäästi Memphisin yliopiston päävalmentaja. Hän siirtyi keväällä 2009 perinteikkään Kentuckyn yliopiston päävalmentajaksi, kahdeksanvuotisella ja lähes 35 miljoonan dollarin arvoisella sopimuksella.

Vuosina 2011–2012 Calipari valmensi Kentuckyn lisäksi myös Dominikaanisen tasavallan maajoukkuetta.

Lähteet
-------

1. 1 2  John Calipari *Basketball-reference.com*. Sports Reference LLC. Viitattu 25.7.2019. (englanniksi)
2. 1 2 3 4 5  John Calipari *Ukathletics.com*. UK Athletics. Viitattu 25.7.2019. (englanniksi)
3. ↑  John Calipari *Hoophall.com*. The Naismith Memorial Basketball Hall of Fame. Viitattu 25.7.2019. (englanniksi)
4. ↑  Graves, Will: Calipari to leave Memphis for Kentucky; 8-year deal worth $31.65 million *Timesfreepress.com*.  31.3.2009. Chattanooga Publishing Company, Inc.  Arkistoitu 25.7.2019. Viitattu 25.7.2019. (englanniksi)


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Yhdysvallat

 |

 |

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.
**Keema järv** (myös *Keema Suurjärv, Suur-Keema järv*) on Virossa Võrumaalla Võrun kunnassa Keeman kylässä sijaitseva järvi.

Maantietoa
----------

Järven pinta-ala on 4,5 hehtaaria ja se on 430 metriä pitkä ja 130 metriä leveä. Siihen laskee Marun oja, joka saa alkunsa maru järvestä 250 metriä aikaisemmin. Keeman järvi sijaitsee korkeiden mäkien ja alavien soiden keskellä. Siihen laskee vielä kaksi muutakin ojaa. Lounaasta laskee Kitsõoja, joka alkaa pienestä lammesta. Koillisesta siihen laskee lyhyt metsäoja Sulõndusuu. Marun oja jatkaa järvestä eteenpäin ja virtaa muun muassa Pikku-Keeman järven (vir. *Väiku-Keema järv*) ja Ora järven läpi. Järven rantaviivan pituus on 1,0 kilometriä ja järven koillispuolella sijaitsee maatila ja sen kaksi peltopalstaa.

Järven luokittelu ja ekologia
-----------------------------

Järvi on Vesipolitiikan puitedirektiivin (VPD) (vir. *Veepoliitika Raamdirektiivi, (VRD)*) luokituksen (VRD 1) mukaan kovavetinen järvi (vir. *kareda veega järv*).

Järvi luokitellaan limnologisesti samanaikaisesti sekä kovavetiseksi järveksi että miksotrofiseksi järveksi (vir. *kalgiveeline miksotroofne tai kalgiveeline segatoiteline*, KM). Silloin järven veden kalkkipitoisuus on joko keskikorkea tai korkea ja sen ravinnepitoisuudet ovat korkeat. Järvi on tällöin rehevöitynyt. Järven vedessä on myös korkea humuspitoisuus.

Katso myös
----------

* Luettelo Viron syvimmistä järvistä

Lähteet
-------

1. 1 2  Keskkonnaregister: Keema järv (vee2137300) *Keskonnainfo*. Tallinna, Viro:  Keskkonnaministeerium. Viitattu 3.3.2017. (viroksi)
2. 1 2  Keema järved (KLO1000563), Eesti Looduse Infosüsteemis (EELIS), viitattu , (viroksi)
3. 1 2 3 4 5  Tamre, Ruta (toim.): *Eesti järvede nimestik*. Tallinna, Viro: Keskkonnaministeeriumi Info- ja Tehnokeskus, 2006. ISBN 978-9985-881-40-8. Teoksen verkkoversio (PDF) (viitattu 3.3.2017). (viroksi) (Arkistoitu – Internet Archive)
4. ↑  Keema järv, Eesti Looduse Infosüsteemis (EELIS), viitattu , (viroksi)
5. ↑  Kalakoht: Suur Keema Järv (Arkistoitu – Internet Archive), viitattu 14.3.2017

Aiheesta muualla
----------------

* Eesti Entsüklopeedia: Keema järvede kaitseala
Roger Goodell
**Roger Goodell** (s. 19. helmikuuta 1959 Jamestown, New York, Yhdysvallat) on NFL:n komissaari, joka valittiin tehtävään Paul Tagliabuen tilalle yksimielisesti 8. elokuuta 2006. Ennen komissaariksi nimittämistä Goodell oli toiminut liigan toimitusjohtajana ja Tagliabuen kakkosmiehenä.

Goodellin tie NFL:n komissaariksi
---------------------------------

NFL:n ja NFL:n pelaajayhdistyksen välisen työehtosopimusneuvottelujen jälkeen maaliskuussa 2006 Paul Tagliabue ilmoitti siirtyvänsä eläkkeelle komissaarin tehtävistä heinäkuussa 2006. Huhtikuussa 2006 NFL asetti työryhmän valmistelemaan uuden komissaarin nimeämistä. Työryhmä esitteli ehdokkaat NFL-joukkueiden omistajien yhteisissä kokouksissa ennen äänestystä. Komitea koostui seitsemästä NFL-omistajasta: Jerry Richardson (Carolina Panthers), Woody Johnson (New York Jets), Jerry Jones (Dallas Cowboys), Robert Kraft (New England Patriots), Al Davis (Oakland Raiders), Lamar Hunt (Kansas City Chiefs) ja Mike McCaskey (Chicago Bears). Kahdeksas jäsen oli komitean puheenjohtaja Dan Rooney, Pittsburgh Steelersin omistaja.

Ehdokkaiden määrä rajattiin 185:stä ensin yhteentoista ja haastattelujen jälkeen viiteen 30. heinäkuuta omistajien tapaamisessa Detroitissa ja uusi komissaari valittiin 8. elokuuta 2006 kolmipäiväisessä kokoontumisessa Chicagossa. Tullakseen hyväksytyksi voittajaehdokkaalla oli oltava 22 joukkueen tuki 32:sta. Al Davisin mukaan kolmetuntinen äänestys oli ajoittain jopa riitaisa, mutta lopulta viidennessä äänestyksessä komissaariksi valittiin yksimielisesti äänin 32–0 NFL:n operatiivinen johtaja Roger Goodell. Lopullinen yksimielisyys seurasi vasta, kun vähemmistössä olleet pienten markkina-alueiden NFL-omistajat lopulta taipuivat enemmistön edessä. 

Goodellin vastaehdokkailla (asianajotoimisto Covington & Burlingin osakas Gregg Levy, asianajotoimisto Squire Sanders & Dempseyn osakas Frederick Nance, sijoitusyhtiö Fidelity Investmentsin operatiivinen johtaja ja hallituksen varapuheenjohtaja Robert L. Reynolds ja energiayhtiö Constellation Energyn toimitusjohtaja Mayo Shattuck) ei lopulta ollut paljonkaan mahdollisuuksia äänestyksessä.

Lähteet
-------

1. ↑  NFL.com wire reports: Goodell chosen as NFL's new commissioner  August 8th, 2006. NFL.com. Viitattu 8. marraskuuta 2006.
2. ↑  Peter King: Goodell's the guy - Owners tab chief operating officer as NFL commish  August 8th, 2006. Sports Illustrated/CNN.com.  Arkistoitu 30.8.2006. Viitattu 8. marraskuuta 2006.


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Yhdysvallat

 |

 |
**Rikosoikeus** 

Oikeuden vaaka
 Oikeuden vaaka 

 

Rikos

Rikosvastuu 

* Vastuu
* Tahallisuus
* Huolimattomuus
* Laiminlyöntirikos
* Syyksiluettavuus
* Oikeudenvastaisuus
* Tunnusmerkistö
* Syyllisyys


Vastuuvapausperusteet 

* Syyntakeisuus
* Syyntakeettomuus
* Hätävarjelu
* Pakkotila


Rikosprosessi 

* Rikosilmoitus
* Esitutkinta
* Syyteharkinta
* Vanhentuminen


**Kuviteltu rikos** on rikosoikeudessa tunnusmerkistöerehdyksen erikoistapaus, jossa tekijä luulee syyllistyvänsä rikokseen, jota ei todellisuudessa kuitenkaan tee.

Esimerkki:

Kultasepällä on näytteillä arvokas koru. Henkilö varastaa korun luullen syyllistyneensä törkeään varkauteen. Paljastuu, että näytteillä oli vain arvoton jäljitelmä ja oikea koru on ollut koko ajan kassakaapissa. Henkilö on siten syyllistynyt ainoastaan näpistykseen tai varkauteen, tai ehkä törkeän varkauden yritykseen.

Lähteet
-------

1. ↑  Heli Korkka-Knuts, Dan Helenius & Dan Frände: *Yleinen rikosoikeus*. Helsinki: Edilex Libri & Edita Publishing oy, 2020. ISBN 978-951-37-7852-1.  s. 221